b'\n_START_ARTICLE_\nL\xc3\xadnia 13 del metro de Barcelona\n_START_SECTION_\nAntecedents\n_START_PARAGRAPH_\nL\'\xc3\xbanic antecedent que tenia com a intenci\xc3\xb3 perllongar el metro a aquesta zona de Badalona \xc3\xa9s el projecte d\'allargament de la l\xc3\xadnia 5 des de l\'estaci\xc3\xb3 de Sagrada Fam\xc3\xadlia al barri del Pomar de Badalona, segons el Pla de Metros de 1974._NEWLINE_L\'any 2002 s\'aprova el Pla Director d\'Infraestructures 2001-2010 (PDI 2001-2010), el document elaborat per l\'Autoritat del Transport Metropolit\xc3\xa0 per a la coordinaci\xc3\xb3 del transport p\xc3\xbablic col\xc2\xb7lectiu a la Regi\xc3\xb3 Metropolitana de Barcelona.\n_START_SECTION_\nCaracter\xc3\xadstiques\n_START_PARAGRAPH_\nLa l\xc3\xadnia 13 es projecta a la pr\xc3\xa0ctica com una extensi\xc3\xb3 de la l\xc3\xadnia 2. En l\'actuaci\xc3\xb3 AX04 del Pla Director d\'Infraestructures 2001-2010 del perllongament de la L2 fins a Badalona Pompeu Fabra, es proposa en una segona fase un possible perllongament per donar servei als barris badalonins de Casagemes, Can Canyad\xc3\xb3, Morera i Can Ruti. Es preveu que aquest pugui ser a trav\xc3\xa9s de la construcci\xc3\xb3 d\'un metro lleuger similar a la l\xc3\xadnia 11. El PDI 2009-2018 explica que es podria construir en funci\xc3\xb3 de les conclusions del Pla de mobilitat espec\xc3\xadfic que estava en redacci\xc3\xb3._NEWLINE_Aquest perllongament o l\xc3\xadnia nova es tracta de "la continuaci\xc3\xb3 natural de l\'eix del Barcelon\xc3\xa8s Nord paral\xc2\xb7lel i proper al mar". A partir de Casagermes el nucli urb\xc3\xa0 s\'aprima i no queda justificada la coexist\xc3\xa8ncia d\'una l\xc3\xadnia de metro paral\xc2\xb7lela a la l\xc3\xadnia de Matar\xc3\xb3 de Rodalies de Catalunya: per aquesta ra\xc3\xb3 es desvia el tra\xc3\xa7at a l\'interior per donar servei a Can Canyad\xc3\xb3, Morera i Can Rut\xc3\xad._NEWLINE_Inicialment s\'havia plantejat perllongar la l\xc3\xadnia 2 des de Badalona Pompeu Fabra a Morera i construir una segona l\xc3\xadnia, la L13, de tipus lleuger entre Morera i Can Ruti. Posteriorment, en la revisi\xc3\xb3 del PDI es planteja que l\'intercanviador entre Pompeu Fabra i Can Ruti l\'haur\xc3\xa0 d\'establir un altre estudi, i el PDI 2009-2018 comenta "una nova oferta de transport p\xc3\xbablic" per aquest corredor, per\xc3\xb2 sense especificar quin tipus de servei seria.'